b'\n_START_ARTICLE_\nLa Canal de Navarr\xc3\xa9s\n_START_SECTION_\nComarca hist\xc3\xb2rica\n_START_PARAGRAPH_\nLa Canal de Navarr\xc3\xa9s \xc3\xa9s una comarca hist\xc3\xb2rica que ja apareixia al mapa de comarques d\'Emili Be\xc3\xbct "Comarques naturals del Regne de Val\xc3\xa8ncia" publicat l\'any 1934. La sola difer\xc3\xa8ncia respecte a l\'actual \xc3\xa9s que aleshores tamb\xc3\xa9 n\'eren part els municipis de Tous (Ribera Alta) i Dosaig\xc3\xbces (Foia de Bunyol).\n_START_SECTION_\nLlengua\n_START_PARAGRAPH_\nEls parlars de la Canal de Navarr\xc3\xa9s tenen trets compartits amb les comarques xurres. No obstant aix\xc3\xb2, la varietat ling\xc3\xbc\xc3\xadstica de la zona t\xc3\xa9 un major nombre d\xe2\x80\x99elements valencians que no pas el castell\xc3\xa0 xurro. De fet, hom considera la parla de la Canal un dialecte mixt, compost de castell\xc3\xa0 i valenci\xc3\xa0._NEWLINE_L\xe2\x80\x99origen i evoluci\xc3\xb3 d\xe2\x80\x99aquest dialecte \xc3\xa9s for\xc3\xa7a incert i cal parar atenci\xc3\xb3 a testimoniatges hist\xc3\xb2rics. Una hip\xc3\xb2tesi tradicional \xc3\xa9s la que va formular J. Hadwiger (1905) arran els seus estudis in situ de la frontera de domini valencianoparlant. Hadwiger va determinar que la base ling\xc3\xbc\xc3\xadstica origin\xc3\xa0ria \xc3\xa9s el valenci\xc3\xa0 per\xc3\xb2 que, ja aleshores, s\xe2\x80\x99emprava \xc3\xbanicament per la gent vella i, a m\xc3\xa9s, s\xe2\x80\x99empobria r\xc3\xa0pidament dels elements valencians degut a un proc\xc3\xa9s de castellanitzaci\xc3\xb3 progressiva._NEWLINE_Una altra hip\xc3\xb2tesi (1970) considera que la base origin\xc3\xa0ria \xc3\xa9s essencialment aragonesa i que  continus per\xc3\xadodes de valencianitzaci\xc3\xb3 i posterior castellanitzaci\xc3\xb3 van configurar un dialecte barrejat. La pres\xc3\xa8ncia de valencianoparlants \xc3\xa9s evident si s\xe2\x80\x99examinen els cognoms del Libre dels b\xc3\xa9ns de 1798: Alcover, Aparici(o), Ballester, Barber\xc3\xa0, Borrell, Cant\xc3\xb3, Carbonell, Claumarchirant, Dom\xc3\xa8nech, Esteve, Fabra, Ferrer, Ferr\xc3\xad, Fuster, Galb\xc3\xads, Llobregat, Moliner, Piqueras, Polop, Rovira, Tols\xc3\xa0, Tortosa i Verger._NEWLINE_Algunes de las caracter\xc3\xadstiques del dialecte mixt de la Canal de Navarr\xc3\xa9s s\xc3\xb3n:_NEWLINE_-abund\xc3\xa0ncia de valencianismes_NEWLINE_-\xc3\xbas d\xe2\x80\x99adverbis pronominals: \xe2\x80\x9cMe\xe2\x80\x99n voy\xe2\x80\x9d, \xe2\x80\x9cse\xe2\x80\x99n vamos\xe2\x80\x9d, \xe2\x80\x9cno te\xe2\x80\x99n  doy\xe2\x80\x9d_NEWLINE_-\xc3\xbas de \xe2\x80\x9ctu\xe2\x80\x9d y \xe2\x80\x9cmi\xe2\x80\x9d en casos preposicionals:  \xe2\x80\x9cCon mi\xe2\x80\x9d, \xe2\x80\x9ccon tu\xe2\x80\x9d_NEWLINE_-\xc3\xbas de pret\xc3\xa8rit perifr\xc3\xa0stic modificat: \xe2\x80\x9cvay dir (vaig dir)\xe2\x80\x9d, \xe2\x80\x9cvamos abajar (vam abaixar)\xe2\x80\x9d, etc._NEWLINE_-la /l/ t\xc3\xa9 resson\xc3\xa0ncia velar_NEWLINE_-\xe2\x80\x9co\xe2\x80\x9d fortament oberta i tancada: /tar\xc3\xb2nxa/, /nusotros/_NEWLINE_-distinci\xc3\xb3 entre essa sorda i sonora_NEWLINE_-distinci\xc3\xb3 entre /b/ oclusiva i /v/ labiodental_NEWLINE_-expressions valencianes adaptades: \xe2\x80\x9cVesir en cuenta (Aneu amb compte)\xe2\x80\x9d_NEWLINE_-verbs valencians adaptats: \xe2\x80\x9cEnchegar (engegar)\xe2\x80\x9d, "glopearse (glopejar-se)", \xe2\x80\x9csabucar (capbussar)\xe2\x80\x9d, "berendar (berenar)"_NEWLINE_-castellanitzacions del valenci\xc3\xa0: \xe2\x80\x9cAdasa (dacsa)\xe2\x80\x9d, \xe2\x80\x9casina (aixina, aix\xc3\xad)\xe2\x80\x9d, \xe2\x80\x9cbarchina (albergina)\xe2\x80\x9d, "braguero (braguer)", "budello (budell)", \xe2\x80\x9ccabaso (cab\xc3\xa0s)\xe2\x80\x9d, "cant\xc3\xb3n (cant\xc3\xb3)", "dayuno (dejuni)", "feixugo, -a (feixuc)", \xe2\x80\x9cfustero (fuster)\xe2\x80\x9d, "gorgo (gorg)", "higa (figa)", \xe2\x80\x9clabores [de bercoquero] (llavors d\xe2\x80\x99albercoc)\xe2\x80\x9d, "terrau (terrat)", "tollo (toll)".'